Ir-Regolament tal-Kummissjoni (KE) Nru 2042/98
tal-25 ta' Settembru 1998
dwar kundizzjonijiet għall-għotja ta' għajnuna għall-ħażna privata għall-laħam tal-majjal
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2759/75 tad-29 ta' Ottubru 1975 dwar l-organizzazzjoni komuni tas-suq fil-laħam tal-majjal [1], kif l-aħħar emendat bir-Regolament (KE) Nru 3290/94 [2], u partikolarment l-Artikoli 4(6) u5(4) tiegħu,
Billi jistgħu jsiru miżuri ta' intervent dwar il-laħam tal-majjal jekk, fuq is-swieq rappreżentattivi tal-Komunità, l-prezz medju għall-karkassi tal-majjal huwa inqas minn 103 % tal-prezz bażiku u x'aktarx jibqa' taħt dak il-livell;
Billi s-sitwazzjoni tas-suq ġiet karatterizzata minn waqgħa mmarkata fil-prezzijiet taħt il-livell imsemmi; billi in vista tat-tendenzi staġonali u ċikliċi, din is-sitwazzjoni tista' tippersisti;
Billi għandhom isiru miżuri ta' intervent; billi dawn jistgħu jiġu limitat għall-għotja ta'għajnuna għall-ħażna privata;
Billi huwa xieraq in vista tat-tul possibbli tal-kriżi preżenti fis-settur tal-laħam tal-majjal, li l-operaturi jiġu obbligati li jesportaw il-prodotti b'kuntratti ta' ħażna sabiex jiġu prevenuti milli jiġu lura fuq is-suq Komunitarju wara li jitneħħew mill-ħażna;billi dawn l-esportazzjonijiet għandhom jitwettqu skond xi disposizzjonijiet previsti fir-Regolament tal- Kummissjoni (KEE) Nru 3444/90 [3], kif l-aħħar emendat bir-Regolament (KE) Nru 3533/93 [4];
Billi l-Artikolu 3 tar-Regolament tal-Kunsill (KEE) Nru 2763/75 [5] jitratta dwar il-possibiltà ta' l-estensjoni jew it-tnaqqis tal-perjodu tal-hazna; ghaldaqstant, provizjoni ghandha ssir mhux biss biex tirranga l-ammonti ghall-ghajnuna ghall-perjodu specifiku ta' hazna izda wkoll ghall-ammonti li jridu jigu mizjuda jew imnaqqsa jekk dan il-perjodu jkun estiz jew imnaqqas;
Billi sabiex jiġi ffaċilitat xogħol amministrattiv u ta' kontroll, li jirriżulta mill-konklużjoni ta' kuntratti, għandhom jiġu ffissati ammonti minimi;
Billi s-sigurtà għandha tiġi ffissata fuq livell tali li jobbliga lil min jaħżen li jilħaq l-obbligazzjonijiet li huwa ntrabat bihom;
Billi l-miżuri previsti f'dan ir-Regolament huma skond l-opinjoni tal-Kumitat tal-Ġestjoni għal-Laħam tal-Majjal,
ADOTTAT DAN IR-REGOLAMENT:
Artikolu 1
1. Mit-28 ta' Settembru 1998 jistgħu jiġu introdotti applikazzjonijiet għal għajnuna għal ħażna privata skond id-disposizzjonijiet tar-Regolament (KEE) Nru 3444/90. Il-lista ta' prodotti li jikkwalifikaw għall-għajnuna u l-ammonti rilevanti huma stabbiliti fl-Anness ta' dan ir-Regolament.
2. Mingħajr pregudizzju għad-disposizzjonijiet previsti fl-Artikolu 3(4) tar-Regolament (KEE) Nru 3444/90, il-prodotti kollha skond il-kuntratt għandhom jiġu esportati mhux aktar tard mis-60 jum wara ż-żmien massimu kkuntrattwali għall-ħażna, skond waħda minn tliet possibilitajiet prevista fl-Artikolu 9(4) ta' l-imsemmi Regolament.
3. Id-disposizzjonijiet fl-Artikolu 6(3) tar- Regolament (KEE) Nru 3444/90 japplikaw mutatis mutandis għall-kwantitajiet mhux esportati.
4. Jekk iż-żmien tal-ħażna jitwal jew jitqassar, l-ammont ta' għajnuna għandha tiġi aġġustata f' dan is-sens. L-ammonti tas-supplementi u d-deduzzjonijiet għal kull xahar u kull jum huma stabbiliti fil-kolonni 6 u 7 ta' l-imsemmi l-Anness.
Artikolu 2
Il-kwantitajiet mimimi għal kull kuntratt u għal kull prodott huma kif ġej:
(a) 10 tunnellati għal prodotti bl-għadam imneħħija;
(b) 15 tunnellati għall-prodotti kollha l-oħra
Artikolu 3
Il-garanzija għandha tkun 20 % ta' l-ammonti ta' għajnuna stabbiliti fl-Anness.
Artikolu 4
Dan ir-Regolament jidħol fis-seħħ fil- jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul f'Brussel, fil-25 ta' Settembru 1998.